
1. CARACTERISTICI ALE MANDATELOR PREZIDENŢIALE DIN PERIOADA 2000-2008

1.1. Un bilanţ prezidenţial deosebit

La începutul lunii februarie 2008, Vladimir Putin a prezentat, în faţa celor mai înalţi responsabili politici ruşi,  strategia de dezvoltare a Rusiei, până în anul 2020
. În discurs, s-au pus în evidenţă realizările economice deosebite din ultimii ani, care au dus la o creştere economică de 8% în 2007 şi la limitarea "fugii" capitalurilor. De asemenea, s-a precizat că problema de viitor a Rusiei va fi continuarea modernizării economiei, deşi corupţia continuă să influenţeze negativ evoluţia micilor întreprinderi. 

Anul 2007 a marcat un record absolut al afluxului de capitaluri, care s-a ridicat la valoarea de peste 90 miliarde dolari. Capitalizarea pieţei ruseşti a crescut de 22 ori faţă de  nivelul anului 1999. Nivelul PIB-ului în Rusia a crescut la 1330 miliarde de dolari în anul 2007.

Un factor negativ este slaba productivitate a muncii, inerţia care frânează procesul adaptării economiei ruseşti la concurenţa mondială. La şedinţa lărgită a Consiliului de Stat, Vladimir Putin a recunoscut nivelul ridicat al inflaţiei, dar a subliniat că, în aceste condiţii, venitul real al populaţiei a crescut.

Rusia rămâne în continuare al doilea producător mondial de petrol (12% din producţia mondială), primul producător mondial de gaz  (cu 21,8% din producţia mondială), al şaselea producător mondial de cărbune, al cincilea producător mondial de electricitate nucleară, atuuri importante ale puterii politico-economice
. În contextul creşterii preţului petrolului şi a cererii pe piaţă a acestui produs energetic, poziţia Rusiei se va întări în viitor. Energia va fi în continuare motorul economiei ruseşti.

În discurs, s-a precizat că Rusia are şi va avea totdeauna un răspuns la noile provocări mondiale. În acest context, s-a subliniat că Rusia va răspunde noii spirale a cursei înarmărilor, prin producerea unor arme perfecţionate. Discursul a reafirmat atitudinea ofensivă a Preşedintelui, în acord cu strategia reafirmării autorităţii internaţionale a Rusiei.

Pe plan intern, au fost remarcate progresele deosebite realizate în integrarea Ceceniei şi în limitarea puterii oligarhilor. Din acest punct de vedere, s-a subliniat faptul că au fost eliminate practicile de a lua decizii la nivel de stat sub presiunea monopolurilor financiare, a magnaţilor media, a cercurilor străine.

La conferinţa de presă anuală, din luna februarie, la care au participat peste 1300 de reprezentanţi ai presei, Vladimir Putin a reafirmat că, în eventualitatea în care Dmitri Medevedev va deveni Preşedinte, el va prelua funcţia de prim-ministru
, funcţie ce are prerogative în domeniul bugetului, apărării şi al politicii economice internaţionale. El a mai subliniat că puterea executivă supremă a ţării este Guvernul rus. 

Vladimir Putin a făcut bilanţul activităţii sale, reafirmând că Rusia este, în prezent, o ţară stabilă economic şi politic. Pe plan extern, a mai afirmat el, Rusia a respins ultimatumul şi lecţiile de morală, reacţionând ferm faţă de politica de extindere a NATO.

Vladimir Putin a respins ironic acuzaţiile conform cărora ar avea interese financiare în numeroase companii petroliere şi de gaz, în valoare de 40 milioane dolari. El a afirmat că este cel mai bogat om din Europa şi din lume, întrucât a primit încrederea şi sentimentele ruşilor, care l-au ales în fruntea uneia din cele mai mari ţări din lume. Vladimir Putin a subliniat că nu a fost niciodată tentat să deţină al treilea mandat, deşi i s-a solicitat. El a repetat că nu este dependent de putere şi că el este prima persoană chemată să respecte legea, fericit că a putut acţiona pentru patria sa.

Din punct de vedere politic, Vladimir Putin a reafirmat specificitatea sistemului politic rus, diferit de democraţia de tip occidental. În acest sens, el a subliniat necesitatea limitării ingerinţei străine în deciziile politice interne. 

Aceste ultime discursuri au fost apreciat drept "o foaie de parcurs" pentru viitorul preşedinte, Dmitri Medvedev. Acesta a afirmat că, de fapt, nu va mai publica programul său electoral, întrucât acesta nu diferă de cel al "mentorului" său, Vladimir Putin
. 

1.2. Un sistem politic specific

În pragul schimbării puterii prezidenţiale, din martie 2008, Rusia era, în mod evident, într-o nouă etapă a evoluţiei sale. Perioada preşedinţiei lui Vladimir Putin a fost considerată, de mulţi analişti, drept o perioadă dominată de puterea administraţiei prezidenţiale, instituţie care a funcţionat permanent în mod eficient. Analiştii au evaluat această perioadă ca "un tip de restauraţie", după o perioadă de "revoluţii"
, ce au dus la situaţia de crize economice şi politice. 

Mulţi istorici ruşi au remarcat că, după 1990, trecerea de la un sistem "imperial" de tip colectivist, puternic ideologizat, la un sistem federal, individualist şi mult mai puţin ideologizat, a provocat un şoc deosebit asupra societăţii ruse. În tot acest timp, Rusia s-a transformat, fiind puternic marcată de nelinişti şi de drama puterii pierdute sau a prosperităţii încă neatinse. Acest declin a fost însoţit de presiuni externe continue şi de o mare dependenţă financiară. După 1999,  acest ciclu s-a încheiat
. Într-unul din  discursurile sale, Vladimir Putin afirma, de altfel, că "descompunerea URSS a fost cea mai mare catastrofă geopolitică a secolului"
.

În acest context, Vladimir Putin a promovat ideea modernizării şi deschiderii Rusiei spre globalizare, anunţând obiectivul ca Rusia să devină unul din centrele de putere mondială. Prin această opţiune s-a încercat să se realizeze o articulare permanentă a politicii interne cu politica externă, bazată pe "recucerirea măreţiei trecute" şi pe păstrarea independenţei în raport cu posibilii parteneri
.

Observatorii politici afirmă că Rusia va continua, probabil,  politica bazată pe dezvoltare militară, valorificând ideea prestigiului statului rus şi a trecutului glorios militar. Raportarea la trecut este, în acest context, o raportare cu sens politic şi explică specificul concepţiei despre recucerirea identităţii ruse şi despre rolul Rusiei pe scena internaţională.

În această perioadă, sistemul prezidenţial rus a fost foarte puternic, s-a bazat pe concentrarea puterii de către un preşedinte foarte popular, susţinut de un grup de apropiaţi, din care a fost ales ulterior şi succesorul său. Această succesiune va încerca să asigure stabilitatea de ansamblu a sistemului.

Preşedinţia lui Vladimir Putin a fost marcată de construcţia puterii "pe verticală", pe existenţa unui sistem politic bazat pe trei-patru partide şi pe extinderea puterii federale asupra regiunilor
.

Mulţi analişti au subliniat existenţa "clanurilor" politice, legate prin relaţii de familie, apartenenţă geografică, relaţii create în timpul studiilor sau al trecutului politic. Acestea au funcţionat în absenţa unor partide politice structurate şi reprezentative sau a unei societăţi civile autentice. Modelul "democraţiei dirijate" a pus în discuţie raportul dintre putere şi natura statului, a lansat dezbaterea referitoare la ideologiile politice şi modernizarea specifică societăţii ruse
. 

În sistemul politic rus, puterea statului a rămas în continuare esenţială, aşa cum a fost de-a lungul întregii sale istorii. După 1990, puterea statului a devenit un factor de stabilizare, mai ales în condiţiile manifestării unor crize profunde
. În acest context, societatea civilă a cedat poziţia sa spaţiului politic, asimilat, la rândul său, cu spaţiul economic.

Scena politică rusească s-a format în condiţii fundamental diferite de cele existente în Occident, în care au existat societatea civilă şi media independente
. De-a lungul istoriei ruse, s-au succedat regimuri totalitare şi autoritare, ceea ce a dus la manifestarea unui conformism politic de masă
. În aceste condiţii, mecanismele reprezentării sociale şi politice au fost eclipsate de promovarea unor lideri politici puternici. Sistemul reprezentativ a fost concurat de ceea ce teoreticienii au numit "reţelele politice", specifice unei societăţi de tip network society. Din această cauză, puterea politică personalizată a cumulat resursele administrative, economice, financiare şi informaţionale
. Analiştii au observat că, la nivel administrativ, în perioada Putin s-a constituit "federalismul executiv"
.

Unii analişti au afirmat că victoria în alegerile legislative, din 2 decembrie 2007, a formaţiunii Rusia Unită a reprezentat victoria "democraţiei administrate". Acest sistem, în care alegerile sunt controlate de partidul aflat la putere, a asigurat continuitatea puterii lui Vladimir Putin. În acest context, Vladimir Putin pare a fi fost garantul legitimităţii întregului sistem politic rus, mai ales datorită susţinerii ample pe care acesta o are în rândul opiniei publice
. Alţi comentatori au scris chiar că ruşii, în marea lor majoritate, nu văd de ce trebuie o opoziţie la un preşedinte căruia ei îi acordă toată încrederea. Victoria preşedintelui căruia Vladimir Putin i-a acordat încrederea, reprezintă, aşadar, reconfirmarea eficienţei "democraţiei administrate".

În timpul preşedinţiei lui Vladimir Putin s-a instituţionalizat "partidul la putere", prin formarea şi consolidarea formaţiunii politice Rusia Unită. Acest partid a asigurat o majoritate parlamentară confortabilă, inexistentă în timpul lui Boris Elţân. În acest context, opoziţia nu a mai fost prezentă şi activă "la tribuna" politică. Partidul Comunist este singurul partid de opoziţie reprezentat în Duma de Stat, iar partidul naţionalist Rusia Dreaptă a devenit partid pro-Kremlin. Această situaţie politică face ca democraţia rusă să fie apreciată ca o democraţie "noncompetitivă", din cauza partidului la putere care a absorbit spaţiul public. Conform opiniei specialiştilor, acest lucru a fost posibil datorită dezinteresului politic manifestat de clasa mijlocie, care are alte priorităţi (viaţa privată, consumul etc.). Pentru această "burghezie post-sovietică" stabilitatea adusă de regimul Putin a fost convenabilă
.

Ultimele alegeri au arătat că, în continuare, nu se va profila nicio opoziţie politică. Dimensiunea specifică a sistemului politic rus a fost relevată de modalitatea "succesorală" de numire a lui Dmitri Medvedev de către Vladimir Putin.

Alţi analişti au afirmat că, pe termen lung, evoluţia politică nu este însă lipsită de imprevizibil, întrucât Dmitri Medvedev nu este lipsit de charismă şi abilitate politică. Acesta ar putea, astfel, să-şi dobândească propria popularitate politică, deşi nu deţine încă o "poziţie pilon" în elita politică rusă. Orientarea sa liberală nu va avea vreun efect imediat, deoarece, în structura de putere rusă, orientările ideologice nu au un rol determinant.

Pe plan internaţional, se va impune în continuare conceptul "democraţiei supreme", lansat de Vladimir Putin. Acest concept a avut avantajul de a replica la criticile occidentale referitoare la stadiul democraţiei ruse, de a legitima această stare de "democraţie administrată".

Pe plan intern, se vor manifesta încă probleme dificile, precum lipsa unui sistem democratic autentic şi centralizarea puterii în stat. Conform opiniei analiştilor, în acelaşi timp, se vor produce două schimbări esenţiale: consolidarea proprietăţii private şi deschiderea societăţii ruse spre Occident. 

1.3. Nevoia unei noi strategii de securitate

În ultimele sale discursuri, Preşedintele Vladimir Putin a anunţat oficial că Rusia are nevoie de o nouă strategie de securitate, adaptată provocărilor actuale
. În noul context internaţional, a subliniat Vladimir Putin, ţările dezvoltate profită de superioritatea lor tehnologică şi cheltuiesc sume enorme pentru dezvoltarea armamentului.

Semnificativ este faptul că, la începutul lunii februarie 2008, la audierile anuale pe probleme de securitate din Congresul american, în raportul CIA, Rusia şi China au fost considerate, oficial, surse de ameninţare externă pentru SUA
. Cele două ţări au fost acuzate că au profitat de influenţa lor economică pentru a-şi atinge obiectivele politice. Conform raportului, prin politica sa energetică, Rusia a încercat să blocheze şi să controleze tranzitul de hidrocarburi din regiunea Caspică spre Occident. În Rusia, Vladimir Vasiliev, preşedintele Comisiei pentru securitate din Duma de stat, a răspuns imediat că politica agresivă a SUA creează  precedente care se pot întoarce împotriva Rusiei, aşa cum este situaţia din Kosovo.

În ultimele luni, relaţiile dintre Rusia şi SUA au fost marcate de discuţiile referitoare la instalarea unor sisteme antirachetă americane în Europa Centrală. Discuţiile au fost mai tensionate după anunţarea intenţiei Ucrainei de a intra în NATO, prilej cu care Preşedintele rus Vladimir Putin a anunţat că, în acest context, va lua măsurile corespunzătoare
.

La Conferinţa de la München, din februarie 2008, viceprim-ministrul rus Serghei Ivanov a subliniat că Rusia nu doreşte să intre în confruntare directă cu adversarii săi. El a afirmat că o Rusie bogată nu va constitui o ameninţare la adresa securităţii altor ţări şi nici nu doreşte să utilizeze resursele sale energetice ca sursă de presiune politică, aşa cum a fost adesea acuzată. De asemenea, a subliniat că Rusia va folosi cât mai bine potenţialul său energetic şi a constatat faptul că ţările care vorbesc de liberalizarea pieţei energetice închid propriile lor pieţe investiţiilor ruseşti. În discursul său, el a apărat noua politică economică a Rusiei, respingând acuzaţiile că aceasta ar reprezenta un tip de "capitalism de stat". A arătat că raţionalizarea resurselor, implicarea crescută a statului în viaţa economică a fost o alternativă viabilă cuprinsă în strategia novatoare a ţării. Conform declaraţiilor oficiale, Rusia, primul producător de gaz în lume şi al doilea exportator de petrol, nu va încerca o "expansiune energetică".

În acest context, s-a anunţat participarea lui Vladimir Putin la summit-ul NATO de la Bucureşti, din aprilie 2008. Cu această ocazie, vor fi abordate aceste teme de mare actualitate, mai ales în contextul dezbaterilor legate de extinderea NATO.

Pentru prima dată, după 2002, Preşedintele rus Vladimir Putin va participa la un summit NATO. Majoritatea analiştilor consideră că alocuţiunea sa va fi una programatică şi va trasa principalele direcţii ale politicii externe a Rusiei în perioada mandatului de Preşedinte al lui Dmitri Medvedev. Alţi analişti ruşi prevăd ca tonul discursului va fi mult mai constructiv, întrucât Vladimir Putin şi-a propus să găsească un limbaj comun cu Occidentul şi să niveleze asperităţile
. El va dori să predea succesorului său relaţii, pe cât posibil, bune cu Occidentul. Este probabil ca Vladimir Putin să fie decis să-şi consolideze poziţia, la sfârşit de mandat, şi să arate că politica de securitate a Rusiei se va afla în continuare sub controlul său
. După alegerile prezidenţiale, specialiştii prevăd o schimbare pozitivă a atitudinii Rusiei faţă de partenerii internaţionali
.

Campaniile electorale din cursa prezidenţială au pus foarte acut în discuţie probleme de politică externă, destinate electoratului rus.

2. ALEGERILE PREZIDENŢIALE DIN 2 MARTIE 2008

2.1. Teme ale campaniei electorale

Pe 10 decembrie 2007, Vladimir Putin a declarat oficial susţinerea sa pentru Dmitri Medvedev, care a devenit, astfel, candidat la alegerile prezidenţiale, susţinut de patru partide: Rusia Unită, Rusia Dreaptă, Partidul Agrar şi Forţa Civilă.

Înaintea desfăşurării alegerilor, sondajele arătau că Vladimir Putin avea susţinerea a peste 60% din ruşi, iar Dmitri Medvedev a 30%
. Mulţi analişti au observat că principala miză a campaniei a fost aceea de a convinge electoratul că, alegându-l pe Dmitri Medvedev, el îl aleg pe Vladimir Putin.

La alegerile prezidenţiale au fost înscrişi patru candidaţi:

· Dmitri Medvedev (Rusia Unită), 42 ani, fost viceprim-ministru al guvernului condus de Viktor Zubkov. El a fost susţinut şi de Rusia Dreaptă (SR), condusă de Serghei Mironov, de Forţa Civică şi Partidul Agrarian;

· Ghenadi Ziuganov, liderul Partidului Comunist, 63 ani;

· Vladimir Jirinovski, 61 ani, liderul Partidului Democrat-Liberal, partid naţionalist, cu caracter populist;
· Andrei Bogdanov, 37 ani, lider al Partidului Democratic.
Candidatura lui Mihail Kasianov, liderul Uniunii Populare şi Democratice (RNDS), a fost respinsă de Comisia electorală, întrucât peste 80.000 de semnături, din cele 2.067.000 semnături, nu au fost valide. Această respingere a adus critici aspre puterii, din partea fostului prim-ministru.

În campania electorală, Dmitri Medvedev a promis asigurarea stabilităţii, a continuităţii, a luptei contra corupţiei, îmbunătăţirea sistemului de sănătate şi educativ. El a mai afirmat că unul din scopurile majore ale politicii viitoare va fi reducerea sărăciei, ceea ce va implica continuarea dezvoltării durabile a ţării, în deceniile următoare. În timpul campaniei, Vladimir Putin a precizat că se va ocupa mai ales de politica economică, iar Preşedintele va urmări politica socială. El a mai declarat că obiectivul esenţial nu va fi nici lupta contra terorismului, nici armata, nici Cecenia, ci dezvoltarea economico-socială a ţării, îmbunătăţirea nivelului de trai al ruşilor.

În campania electorală, Ghenadi Ziuganov, candidatul comunist la Preşedinţie, a promis naţionalizarea resurselor naturale, scăderea inflaţiei, creşterea salariilor şi îmbunătăţirea infrastructurii.

Vladimir Jirinovski a subliniat necesitatea apărării Rusiei de duşmanii externi, prin consolidarea armatei.

Andrei Bogdanov a susţinut integrarea Rusiei în Uniunea Europeană, în următorii 10 ani. Un obiectiv al politicii sale ar fi creşterea salariilor şi pensiilor.

Toţi candidaţii au arătat că lupta împotriva corupţiei va fi în continuare o prioritate, în condiţiile în care sondajele au arătat că 43% din ruşi consideră că aceasta este principala frână a dezvoltării economice a ţării
.

În luna ianuarie 2008, Dmitri Medvedev, în calitate de vice-premier, a făcut un amplu turneu în regiunile Federaţiei, luând contact cu conducerea puterilor locale (din Kaliningrad, Murmansk, Tiumen etc.), precum şi cu populaţia din aceste zone
. În acest turneu el a promis reforma sistemului de pensii, lansarea unor ample proiecte în domeniul sănătăţii şi construirii de locuinţe, precum şi transformarea Rusiei într-o ţară mare producătoare de alimente. El a fost însoţit de şeful său de campanie, Serghei Sobianin, de ministrul dezvoltării regionale, Dmitri Kozak, şi de directori ai unor agenţii federale.

La al V-lea Forum economic naţional de la Krasnoiarsk, desfăşurat în luna februarie 2008, Dmitri Medvedev a prezentat priorităţile programului său prezidenţial: consolidarea proprietăţii private şi independenţa justiţiei faţă de puterea executivă şi legislativă
. Pe plan economic s-a propus o reformă a impozitelor, menită a susţine creşterea economică, politică ce este în acord cu liberalismul economic susţinut de actualul Preşedinte. El a reafirmat că trebuie eliminată practica "luării deciziilor la cererea celor cu bani sau pentru bani". 

În politica externă, Dmitri Medvedev a anunţat intenţia de a coopera cu SUA, pe baza valorilor comune. 

Pe plan politic, el s-a angajat să respecte şi să garanteze libertăţile individuale şi o presă liberă şi independentă. De asemenea, a afirmat că vorbeşte despre libertatea în orice formă, libertatea individuală, libertatea economică şi libertatea de exprimare.

Referitor la marile conglomerate publice industriale, Dmitri Medvedev a precizat că ar trebui schimbate consiliile lor de administraţie, în componenţa cărora ar trebui să fie persoane independente, selecţionate de stat, pentru a servi interesul acestuia
. Corupţia rămâne maladia cea mai gravă a societăţii, a menţionat el. O mare parte a organismelor publice va trebui înlocuită cu întreprinderi din sectorul privat. Dmitri Medvedev a promis că va menţine stabilitatea rublei şi va încerca să facă din Moscova un centru financiar al lumii.

Majoritatea analiştilor ruşi apreciază că Dmitri Medvedev este reprezentantul unei politici liberale şi mai progresiste, în ceea ce priveşte promovarea democraţiei. El a afirmat că obiectivele sale sunt ambiţioase, dar realiste. 

2.2. Rezultatele alegerilor şi semnificaţia lor politică

Pe 2 martie 2008 s-au desfăşurat alegerile prezidenţiale care au desemnat succesorul lui Vladimir Putin la funcţia de preşedinte al Federaţiei Ruse. După 1991, a fost, astfel, ales cel de-al treilea preşedinte al Rusiei, după Boris Elţân şi Vladimir Putin (2000-2008). 

Federaţia Rusă este o republică prezidenţială, în care Preşedintele este ales pentru un mandat de patru ani. El este şeful Executivului, numeşte şi revocă Primul ministru şi poate dizolva Camera inferioară a Parlamentului. Preşedintele supune proiectele de lege aprobării Parlamentului şi poate propune organizarea referendumurilor. Preşedintele face nominalizări pentru funcţiile din armată, serviciile secrete, numeşte judecătorii Curţii Supreme, ai Curţii Constituţionale, ai Curţii de Conturi şi ai Curţii Supreme de Arbitraj.

Conform Constituţiei, Preşedintele nu poate fi ales decât pentru două mandate consecutive. Noua Lege electorală, din 2005, prevede ca un candidat, al cărui partid nu este reprezentat în Parlament, să fie susţinut de minim 2 milioane de semnături, din peste jumătate din teritoriul Federaţiei.

După victoria clară în alegerile legislative, din 2 decembrie 2007, a partidului lui Vladimir Putin, Rusia Unită, cu un scor electoral de 64,3% din voturi, şi după ce Vladimir Putin l-a desemnat ca succesor pe Dmitri Medvedev, rezultatul alegerilor prezidenţiale a fost previzibil. La cel de-al 7-lea Congres al Partidului Rusia Unită, din 17 decembrie 2007, Dmitri Medvedev  fost numit candidat al acestui partid la alegerile prezidenţiale din 2 martie 2008. El a cerut Preşedintelui rus Vladimir Putin să preia în viitor funcţia de Prim-ministru, în situaţia în care el va deveni Preşedinte. Pe 17 decembrie  2008, Vladimir Putin i-a răspuns că, dacă electoratul îi va acorda încrederea lui Dmitri Medvedev, atunci el va fi dispus să devină şeful Guvernului, fără a schimba raportul de putere între Preşedinte şi Primul-ministru.

Conform datelor prezentate de Comisia electorală, rezultatele alegerilor prezidenţiale din 2 martie 2008 au fost următoarele
:

	Candidaţii
	Nr. voturi

obţinute
	% voturi

exprimate

	Dmitri Medvedev (Rusia Unită-ER)
	52.068.327
	70,28

	Ghenadi Ziuganov (Partidul Comunist-KPRF)
	13.161.392
	17,75

	Vladimir Jirinovski (Partidul Democrat Liberal-LDPR)
	6.942.380
	9,36

	Andrei Bogdanov (Partidul Democratic al Rusiei- DPR)
	959.397
	1,29


Participarea la vot a fost de 63,78%.
Dmitri Medvedev a câştigat alegerile prezidenţiale, încă din primul tur, confirmând că aceste alegeri au fost mai mult o succesiune la putere decât un veritabil scrutin
. Succesorul desemnat de Vladimir Putin, Dmitri Medvedev, a obţinut 70,28% din voturi, devansându-i pe Ghenadi Ziuganov (Partidul Comunist), care a obţinut 17,75% din voturi, Vladimir Jirinovski (Partidul Democrat Liberal), care a realizat 9,36% din voturi şi Andrei Bogdanov (Partidul Democratic), cu 1,29%.

Participarea la vot ridicată a asigurat legitimitatea preluării puterii prezidenţiale de către candidatul Rusiei Unite. După anunţarea rezultatelor, Dmitri Medvedev a afirmat că Rusia a ales calea dezvoltării pentru mai mulţi ani şi că va fi continuată strategia stabilită anterior. Consolidând stabilitatea şi crescând nivelul de trai, se va putea menţine strategia fixată de Vladimir Putin, a adăugat el.

În discursul său a fost reafirmat faptul că între Preşedinte şi Primul-ministru există o încredere reciprocă. Împreună vor duce o politică internaţională independentă, pentru protejarea intereselor naţionale în toate zonele, prin toate mijloacele posibile, respectând, bineînţeles, legalitatea.

La mitingul desfăşurat în Piaţa Roşie, alături de Vladimir Putin, noul Preşedinte a mulţumit alegătorilor că au venit la vot, demonstrând că există un stat democratic în Rusia şi că societatea civilă a fost responsabilă şi activă. Vladimir Putin a afirmat că alegerea lui Dmitri Medvedev reprezintă garanţia continuării politicii sale şi i-a urat succes în activitatea de Preşedinte.

Liderul Partidului Comunist, Ghenadi Ziuganov, a acuzat că alegerile nu s-au desfăşurat în mod onest, mulţi guvernatori îndemnând alegătorii să voteze cu partidul aflat la putere sau falsificând rezultatele. El a anunţat că se va adresa justiţiei pentru a contesta alegerile. Ghenadi Ziuganov s-a arătat totuşi mulţumit că, în aceste condiţii, a reuşit să obţină locul secund. 

Candidatul ultranaţionalist, Vladimir Jirinovski, a menţionat şi el nereguli. 

Organizaţia nonguvernamentală Golos a denunţat, la rândul ei, încălcări ale regulilor şi intimidări ale electoratului. 

Opozantul Garry Kasparov a denunţat farsa acestor alegeri, susţinând că electoratul, inclusiv el, nu trebuie să fie părtaşi la ea. La demonstraţiile de protest ulterioare, demonstranţii au purtat afişe cu sloganul "Jos cu monarhia şi succesiunea!".

Mihail Kasianov, liderul Uniunii Populare şi Democratice, a menţionat că o alegere fără alternativă nu este o alegere, ci un transfer de putere.

Mihail Gorbaciov, fostul Secretar general al Uniunii Sovietice, şi-a afirmat susţinerea pentru Dmitri Medvedev, pe care l-a apreciat ca bine pregătit şi modern, dar fără experienţă la nivel federal.

Misiunea observatorilor Adunării Parlamentare a Consiliului Europei (APCE) a apreciat că alegerea Preşedintelui n-a fost liberă şi nu a atins potenţialul democratic.

Dmitri Anatolievici Medvedev, noul Preşedinte al Federaţiei Ruse, în vârstă de 42 de ani, este recunoscut ca un om inteligent, direct, care detestă riscul
. El va fi şi cel mai tânăr preşedinte pe care l-a avut până acum Rusia. S-a născut la 14 septembrie 1965, la Sankt Petersburg, într-o familie de profesori. Absolvent al Facultăţii de Drept, Dmitri Medevedev a fost, în perioada 1991-1996, asistent universitar şi expert în Comisia de afaceri externe a primăriei oraşului, condusă atunci de Vladimir Putin. După 1990, Dmitri Medevedev a lucrat ca avocat în domeniul privat. În 1999, când Vladimir Putin era prim-ministru şi apoi preşedinte, a fost chemat de acesta la Moscova. Dmitri Medevedev a fost numit secretar general la Kremlin şi apoi preşedintele consiliului de administraţie al Companiei Gazprom, iar în anul 2003 a devenit şeful Administraţiei prezidenţiale. În noiembrie 2005, Dmitri Medvedev devine viceprim-ministru, responsabil cu realizarea marilor proiecte naţionale.

Mulţi analişti au apreciat că este foarte puţin probabil un conflict între Vladimir Putin şi Dmitri Medevedev, din cauza bunelor lor relaţii personale şi a configuraţiei complicate şi controversate a puterii
. Deşi este mai liberal şi mult mai european, nu se poate şti care va fi marja de manevră a lui Dmitri Medevedev
. Alegerea primilor colaboratori ai lui Dmitri Medevedev va fi relevantă pentru intenţiile sale. Noul Preşedinte va fi învestit oficial în funcţie pe 7 mai 2008.

Pe 18 februarie 2008, Dmitri Medvedev a declarat, într-un interviu, că puterea va rămâne în mâinile Preşedintelui. În acelaşi context el a afirmat că ţara va rămâne o republică prezidenţială, în care nu pot exista două sau trei sau cinci centre de putere. Conform opiniei sale, Rusia este un stat federal cu un mare potenţial, dar şi cu probleme. Un stat ca acesta poate fi condus doar cu ajutorul unei puteri prezidenţiale solide, indiferent cine ocupă funcţia de la Kremlin, la un moment dat. El a subliniat că Preşedintele se ocupă de Rusia şi, conform Constituţiei, nu poate exista decât un Preşedinte
.

În conferinţa de presă care s-a desfăşurat imediat după alegeri Dmitri Medvedev a precizat că va continua politica lui Vladimir Putin de a apăra interesele Rusiei. El a precizat că Preşedintele "hotărăşte politica externă. Preşedintele are puterile sale, iar Primul ministru pe ale sale. Aceste puteri au fost stabilite de mult timp şi nimeni nu vrea să le schimbe"
. Noul Preşedinte a reafirmat că va coopera cu Primul ministru şi că pe cei doi îi leagă o încredere deplină. În discursul său a anunţat că va face unele schimbări legate de satisfacerea nevoilor alegătorilor, dar că politica sa va fi o continuare directă a politicii lui Vladimir Putin.

Conform opiniei analiştilor, pe termen scurt va urma o perioadă de tranziţie, în care va funcţiona acordul de împărţire, de divizare a puterii între Dmitri Medvedev şi Vladimir Putin. O problemă esenţială rămâne faptul că Rusia, în istoria ei, nu a avut niciodată doi centri de putere şi, în acest context, acordul va fi greu de respectat. Preşedintele Putin va continua să domine serviciile de securitate şi armata, iar Dmitri Medvedev va avea relaţii strânse cu cercurile industriale. Probabil, ulterior, prin Dmitri Medvedev se va încerca promovarea unei imagini noi a Rusiei, mai civilizată, mai conciliatoare, în timp ce Vladimir Putin se va menţine pe traiectoria mai dură. Aceste atitudini ar putea crea confuzie în rândul Occidentului
. Prima perioadă, aşadar, va fi o perioadă de testare şi preluare a prerogativelor funcţiei de către Dmitri Medvedev. El va trebui să îşi definească relaţia cu "blocul de forţă", oamenii din structurile puterii şi ale securităţii. Se ştie că relaţiile şefului acesteia, Igor Sechin, şi Dmitri Medvedev nu au fost foarte relaxate.

Perioada următoare va fi un test pentru noul Preşedinte şi un test al relaţiei Dmitri Medvedev - Vladimir Putin. 

Eventualele schimbări ar trebui să se producă la nivelul structurii instituţionale de putere.  În perioada următoare va fi aleasă noua componentă a Administraţiei prezidenţiale şi a Guvernului. 

Analiştii occidentală apreciază că Dmitri Medvedev va fi măsurat după dispoziţia sa de a face din Rusia o democraţie, reamintind însă că el face parte, totuşi, din "sistemul Putin"
.

Noul lider de la Kremlin are o reputaţie liberală în rândul occidentalilor şi are un trecut diferit de cel al lui Vladimir Putin. Conform opiniei analiştilor ruşi, el este un om al cărţii, personalitatea sa calmă ascunzând o forţă interioară deosebită, manifestată adesea în consiliul de administraţie al gigantului Gazprom
.

Dmitri Medvedev nu a manifestat, până acum, nicio atitudine ostilă Occidentului, deşi, într-un interviu amplu, el a afirmat că Rusia "nu poate fi condusă decât printr-un sistem prezidenţial puternic". El a adăugat că Federaţia Rusă are un imens potenţial, dar ea se confruntă cu mari probleme. De aceea, Rusia va continua să se dezvolte în jurul unui Executiv puternic, organizat pe verticală. 

Încă din timpul campaniei electorale, Dmitri Medvedev a anunţat că politica sa viitoare se va baza pe cei patru "i": instituţii, infrastructură, inovaţie şi investiţii
. În acest scop, el a precizat că va elimina barierele juridice, administrative şi fiscale, demers ce va încuraja inovaţia şi investiţiile private. Sistemul financiar va deveni pilonul stabilităţii şi va transforma rubla în monedă regională.

Majoritatea analiştilor afirmă că Rusia va fi condusă aşa cum a fost condusă şi până acum, adică se va consolida verticala puterii, centralizarea, ierarhia. Rusia va continua să redevină o putere economică şi militară, neaşteptându-se o schimbare în politica sa externă. Sondajele au arătat că politica externă a lui Putin a fost cel mai mult apreciată de populaţie.

La conferinţa de presă s-a anunţat că, timp de două luni, până la învestitură, Dmitri Medvedev se va ocupa de problemele Executivului împreună cu Vladimir Putin. Unul din obiective va fi crearea unei administraţii moderne şi eficiente şi evoluţia Rusiei pe calea democraţiei. Munca împreună cu Vladimir Putin ar putea avea rezultate interesante şi poate deveni un factor pozitiv pentru Rusia. În politica externă primele priorităţi vor fi ţările din CSI şi statele vecine. În discursul său din Piaţa Roşie, pe care l-a ţinut alături de Vladimir Putin, Dmitri Medvedev a arătat că a ales calea dezvoltării, a întăririi stabilităţii şi a îmbunătăţirii calităţii vieţii.

Ceremonia de învestitură a noului preşedinte rus va avea loc în 7 mai, dată la care acesta îşi va prelua oficial atribuţiile. 

